Martin Luther King
tidak katakan,
"Saya mempunyai sebuah mimpi buruk,"
semasa dia membangkitkan pergerakan hak-hak sivil.
Dia katakan, "Saya mempunyai sebuah impian."
Saya mempunyai sebuah impian:
Kita tidak lagi memikirkan bahawa
masa depan akan menjadi mimpi buruk kita.
Ini merupakan sebuah cabaran.
Sebab, jika anda fikirkan
setiap filem blokbuster sejak kebelakangan ini,
hampir kesemuanya membayangkan manusia
mengakibatkan malapetaka yang dahsyat.
Saya rasa,
filem "The Road" ialah filem yang amat sukar ditonton.
Hasil seni perfilemannya adalah indah,
tapi dalam filem ini kesemuanya adalah sepi,
semuanya telah mati.
Cuma ada seorang ayah dan anaknya
berusaha untuk terus hidup, berjalan sepanjang jalan.
Saya rasa, pergerakan alam sekitar
di mana saya ialah sebahagian daripadanya
turut terlibat
mewujudkan bayangan ini untuk masa depan.
Buat sekian lamanya,
kita telah menyebarkan bayangan buruk
tentang apa yang bakal berlaku.
Kita telah fokuskan pada perkara terburuk yang mungkin berlaku.
Kita telah fokuskan pada masalah.
Kita tidak cukup berusaha
memikirkan penyelesaiannya.
Kita cuba menakutkan orang ramai,
untuk mendapatkan perhatian mereka.
Mana-mana ahli psikologi akan bersetuju
bahawa perasaan takut ini
berkait dengan mekanisme pelarian.
Perasaan takut ialah sebahagian daripada mekanisme bela diri dan pelarian.
Apabila seekor binatang ketakutan,
cuba bayangkan seekor rusa,
rusa itu tidak bergerak,
tapi bersedia untuk melarikan diri.
Saya rasa, itulah reaksi yang kita timbulkan
apabila kita cuba melibatkan orang ramai dengan agenda kita
berkenaan kemerosotan alam sekitar dan perubahan iklim.
Orang ramai ketakutan dan mahu melarikan diri
kerana kita menimbulkan ketakutan.
Dan saya rasa pergerakan alam sekitar perlu diperbaik
dan kita perlu mula memikirkan
apa itu sebenarnya pembangunan.
Bagaimana caranya untuk meningkatkan kesejahteraan manusia?
Salah satu cabarannya timbul kerana
pembangunan didefinisikan
berdasarkan ukuran kewangan,
pembangunan didefinisikan berdasarkan ukuran ekonomi
yang menggambarkan,
jika kita dapat meningkatkan beberapa angka tertentu,
kesejahteraan kita meningkat,
sama ada angka pasaran saham,
angka Keluaran Dalam Negara Kasar (KDNK),
dan angka pertumbuhan ekonomi,
kehidupan akan bertambah baik.
Keadaan ini membangkitkan ketamakan manusia
dan bukannya ketakutan --
lebih banyak, lebih bagus.
Tolonglah! Di negara Barat, kita tidak kekurangan apa-apa.
Mungkin ia bukan begitu di negara lain, tapi kita tidak kekurangan apa-apa.
Sudah lama kita sedar, ini bukan ukuran yang baik
tentang kesejahteraan sesebuah negara.
Pada hakikatnya, pereka sistem perakaunan nasional,
Simon Kuznets, pada tahun 1930-an,
pernah katakan, "Kesejahteraan sesebuah negara
tidak dapat dianggarkan sewajarnya melalui jumlah pendapatan nasional.
Tapi kita telah membina sebuah sistem perakaunan nasional
yang berdasarkan pengeluaran
dan penghasilan produk.
Ia sebahagian daripada sejarah kita, tapi ia sudah lapuk.
Semasa Perang Dunia II, kita perlu hasilkan banyak produk.
Kita begitu pandai hasilkan produk tertentu
sehingga kita musnahkan sebahagian besar Eropah, dan terpaksa membinanya semula.
Jadi, sistem perakaunan nasional kita pun
berdasarkan apa yang kita hasilkan.
Tapi seawal tahun 1968,
lelaki yang mempunyai visi ini, Robert Kennedy,
di awal kempennya untuk menjadi Presiden,
memberikan ucapan tentang Keluaran Negara Kasar (KNK) yang paling menyakinkan.
Dia menamatkan ucapannya dengan katakan,
"Indeks Keluaran Negara Kasar
dapat mengukur segala-galanya, kecuali
apa yang menjadikan kehidupan berbaloi."
Bukankah ini gila? Pengukur pembangunan kita,
pengukur utama pembangunan dalam masyarakat,
mengukur segala-galanya,
kecuali apa yang menjadikan kehidupan berbaloi?
Saya percaya, jika Kennedy masih hidup pada hari ini,
dia akan menyuruh ahli statistik seperti saya
menyiasat apa yang menjadikan kehidupan berbaloi.
Dia akan minta kami mereka semula
sistem perakaunan nasional
agar ia berdasarkan
perkara-perkara penting seperti keadilan sosial,
kelestarian
dan kesejahteraan rakyat.
Dan sebenarnya, ahli sains sosial sudah pun mula
menanyakan soalan ini kepada masyarakat di seluruh dunia.
Ini hasil daripada satu tinjauan global.
Tinjauan ini menanya apa yang orang ramai mahu.
Tiada kejutan, orang ramai di seluruh dunia
jawab bahawa mereka mahu
kebahagiaan untuk diri sendiri,
untuk keluarga mereka, untuk anak-anak mereka,
untuk masyarakat mereka.
Okey, mereka rasa wang agak penting.
Tapi, ia tidak sepenting kebahagiaan,
dan ia tidak sepenting kasih sayang.
Kita semua perlu menyayangi dan disayangi dalam hidup.
Wang tidak sepenting kesihatan.
Kita mahu kesihatan dan hidup sepenuhnya.
Nampaknya, semua ini merupakan keinginan naluri manusia.
Kenapa ahli statistik tidak mengukur semua ini?
Kenapa kita tidak berfikir tentang pembangunan dari segi ini,
sebaliknya berapa banyak benda yang kita ada?
Inilah apa yang saya lakukan dengan kehidupan dewasa saya
iaitu berfikir bagaimana kita mengukur kebahagiaan,
bagaimana kita mengukur kesejahteraan,
dan bagaimana kita lakukannya tanpa menjejaskan alam sekitar.
Di tempat di mana saya bekerja,
Yayasan Ekonomi Baru,
kami telah mencipta sesuatu yang dipanggil Indeks Planet Bahagia,
kerana kami rasa, orang ramai patut bahagia dan begitu juga dengan bumi.
Mengapa tidak wujudkan pengukur pembangunan yang menunjukkannya?
Dan apa yang kami lakukan ialah,
kami mengatakan bahawa hasil utama sesebuah negara
ialah betapa berjayanya negara itu
mewujudkan kehidupan yang bahagia dan sihat bagi rakyatnya.
Itu sepatutnya menjadi matlamat
setiap negara di bumi ini.
Tapi kita harus ingat,
terdapat input yang asas dalam hal ini,
iaitu jumlah sumber bumi yang digunakan.
Cuma terdapat satu bumi. Kita perlu berkongsi bumi ini.
Bumi mempunyai sumber yang akan berkurangan,
satu-satunya planet yang kita kongsi.
Dan ekonomi sangat berminat dengan sumber berkurangan.
Apabila sumber yang akan berkurangan
perlu dijadikan hasil yang dikehendaki,
kecekapan perlu diutamakan.
Bagaimana kita dapatkan hasil maksimum dengan sumber minimum.
Ini ialah ukuran tahap kesejahteraan
yang dicapai berbanding sumber bumi yang digunakan.
Ia ukuran kecekapan.
Mungkin cara termudah untuk terangkannya
adalah dengan menunjukkan graf ini.
Garisan melintang pada graf ini
menunjukkan 'kesan ekologi",
iaitu ukuran jumlah sumber bumi yang digunakan
dan tekanan yang dikenakan ke atas bumi.
Semakin banyak, semakin buruk.
Garisan menegak pula ialah
ukuran "tahun-tahun dalam kebahagiaan".
Ia mengukur kesejahteraan penduduk negara-negara.
Ia seperti ukuran jangka hayat yang mengambil kira tahap kebahagiaan.
Ia seperti kualiti dan kuantiti hidup di negara-negara.
Titik kuning ialah purata sedunia.
Terdapat banyak negara
yang berada di sekitar nilai purata ini.
Di kawasan kanan atas graf
ialah negara-negara yang berjaya mewujudkan kesejahteraan rakyat,
tapi gunakan banyak sumber bumi untuk mencapainya.
Negara-negara ini termasuk Amerika Syarikat,
negara-negara Barat yang diwakili segi tiga,
dan ada juga beberapa negara teluk di situ.
Sebaliknya, di bahagian kiri bawah graf ialah
negara-negara yang kurang berjaya mewujudkan kesejahteraan rakyat,
khasnya negara-negara di selatan Sahara, Afrika.
Menurut Hobbes,
kehidupan di negara-negara ini pendek dan penuh kerakusan.
Purata jangka hayat di kebanyakan negara ini
hanyalah 40 tahun.
Malaria, HIV/AIDS
membunuh ramai orang
yang hidup di rantau ini.
Sekarang, berita baik pula!
Terdapat beberapa negara di atas sana, segi tiga kuning,
pencapaiannya lebih baik daripada purata sedunia
dan ia menuju ke arah kawasan kiri atas graf.
Graf ini menggambarkan apa yang diharapkan,
iaitu kesejahteraan yang dicapai tanpa menjejaskan bumi.
Negara-negara ini dari rantau Latin Amerika.
Negara yang bersendirian di atas sana
ialah negara yang belum pernah saya lawati.
Mungkin sesetengah daripada anda pernah ke sana:
Costa Rica.
Purata jangka hayat mereka ialah 78.5 tahun.
Ini lebih lama daripada di Amerika Syarikat.
Menurut tinjauan sedunia Gallup yang terbaru,
inilah negara paling bahagia di bumi,
lebih bahagia daripada Switzerland dan Denmark.
Costa Rica ialah tempat yang paling bahagia.
Ia mencapainya dengan hanya
menggunakan 1/4 daripada jumlah sumber
yang biasanya digunakan di dunia Barat.
1/4 daripada jumlah sumber.
Apa yang berlaku di situ?
Bagaimana mereka berjaya melakukannya di Costa Rica?
Mari kita lihat beberapa data.
99% daripada sumber elektrik adalah daripada sumber yang boleh diperbaharui.
Negara itu adalah antara negara pertama yang memberikan komitmen
untuk menjadi neutral karbon menjelang tahun 2021.
Ia telah memansuhkan tentera mereka
pada tahun 1949.
1949.
Ia melabur dalam program-program sosial,
kesihatan dan pelajaran.
Kadar literasinya adalah antara yang tertinggi di rantau Latin Amerika dan di dunia.
Dan mereka juga ada 'kerancakan' Latin itu, kan?
Mereka ada perikatan sosial.
(Gelak Ketawa)
Kita harus mempertimbangkan bahawa
masa depan yang kita mahu
tidak mirip kehidupan di Amerika Utara,
dan bukan juga Eropah Barat.
Ia mungkin mirip Latin Amerika.
Dan cabarannya ialah,
menaikkan purata sedunia ke kawasan atas graf.
Itulah yang kita perlu lakukan.
Dan untuk itu,
kita perlu naikkan negara-negara dari bahagian bawah ini,
dan gerakkan negara-negara dari hujung kanan graf ini.
Kemudian,, kita mula membina planet yang bahagia.
Itu satu cara untuk melihatnya.
Cara yang lain adalah dengan melihat trend sejarah.
Kita tiada data lampau bagi setiap negara di dunia ini,
tapi kita ada data bagi beberapa negara terkaya, iaitu kumpulan OECD.
Ini menggambarkan tahap kesejahteraan bagi tempoh masa itu,
terdapat peningkatan yang kecil,
tapi yang ini menunjukkan kesan ekologi.
Oleh itu, dari segi ukuran planet bahagia,
kita tidak lagi secekap dahulu
dalam meggunakan sumber bumi yang berkurangan
untuk mencapai matlamat yang diinginkan.
Saya rasa,
mungkin semua orang di dalam bilik ini
mahu masyarakat terus hidup sehingga tahun 2050
tanpa berlakunya malapetaka yang dahsyat.
Tahun 2050 tidak jauh dari sekarang.
Ia cuma 1/2 daripada jangka hayat seorang manusia.
Seorang budak yang mendaftar masuk sekolah pada hari ini
akan seusia saya sekarang pada tahun 2050.
Masa depan ini tidak jauh dari sekarang.
Ini gambaran matlamat kerajaan United Kingdom
berkenaan pengeluaran gas karbon dan gas rumah hijau.
Ia tidak seperti masa dulu.
Ia akan mengubah kebiasaan kita.
Ini akan mengubah cara kita merangka organisasi,
wujudkan dasar kerajaan dan jalani kehidupan kita.
Pokoknya,
kita harus tingkatkan kesejahteraan secara berterusan.
Tiada orang boleh terlibat dalam tinjauan
dan mengatakan bahawa kualiti kehidupan akan berkurangan.
Saya rasa, tiada orang mahu pembangunan manusia terhenti.
Kita mahu ia berterusan.
Kita mahu jumlah manusia terus meningkat.
Ini melibatkan mereka yang meragui fenomena perubahan iklim.
Mereka juga mahu kualiti kehidupan terus meningkat.
Mereka mahu terus berpegang kepada apa yang mereka ada.
Jika kita mahu penglibatan mereka,
Inilah yang kita perlu lakukan, iaitu
tingkatkan tahap kecekapan.
Jika setakat melukis graf, perkara ini memang senang,
tapi pokoknya, kita perlu merealisasikannya.
Kita boleh belajar daripada
teori sistem, jurutera sistem,
di mana mereka mencipta lingkaran maklum balas,
memberikan maklumat yang tepat pada masa yang tepat.
Manusia sangat terdorong oleh situasi 'sekarang'.
Jika anda letakkan meter pintar di dalam rumah anda,
dan lihat jumlah tenaga elektrik yang digunakan
dan jumlah kos yang perlu dibayar,
anak-anak anda pun akan matikan lampu segera.
Bagaimana pula dengan masyarakat?
Mengapa, dalam berita radio setiap malam,
saya dengar mengenai FTSE 100, Dow Jones, nisbah dolar kepada paun --
Saya tak pasti nisbah dolar kepada paun yang baik untuk saya.
Kenapa radio melaporkannya?
Kenapa saya tidak dengar, berapa banyak tenaga yang digunakan Britain
atau Amerika Syarikat semalam?
Adakah kita mencapai matlamat tahunan sebanyak 3%
dalam mengurangkan pengeluaran gas karbon?
Inilah cara kita bina matlamat bersama.
Laporkannya melalui media agar masyarakat memberikan perhatian.
Kita juga perlukan lingkaran maklum balas yang positif
untuk meningkatkan kesejahteraan.
Kerajaan mungkin boleh mengadakan sistem perakaunan nasional untuk mengukur kesejahteraan.
Majikan mungkin dapat memantau kesejahteraan pekerja;
ia berkaitan dengan daya kreativiti,
yang berkait pula dengan daya inovasi.
Kita perlukan daya inovasi yang tinggi untuk atasi isu-isu alam sekitar.
Bagi orang perseorangan pula, kita juga patut lakukannya.
Mungkin kita tidak perlukan data, tapi kita perlu diingatkan.
Di United Kingdom, kami ada pesanan kesihatan awam tentang
5 hidangan buah-buahan dan sayuran sehari
dan jumlah senaman yang diperlukan -- ia bukan aktiviti kegemaran saya.
Apakah semua ini untuk kebahagiaan?
Apakah 5 perkara yang perlu dilakukan setiap hari untuk lebih bahagia?
Beberapa tahun lalu, kami jalankan projek untuk Pejabat Kerajaan Sains,
program besar yang dinamakan "Foresight".
Ramai orang yang terlibat, ramai pakar,
segala-galanya berdasarkan bukti, jumlah bukti yang banyak.
Salah satu kajian kami ialah: apakah 5 tindakan positif yang boleh dilakukan
untuk meningkatkan kesejahteraan anda?
Dan hasilnya
tidaklah sampai dikatakan rahsia kebahagiaan,
tapi saya fikir boleh menerbitkan kebahagiaan.
Yang pertama ialah, berhubung.
Hubungan sosial ialah perkara terpenting dalam hidup anda.
Adakah anda luangkan masa dan tenaga
untuk berhubung dengan orang yang anda sayangi?
Jaga dan tingkatkanlah hubungan sosial anda.
Yang kedua ialah, menjadi aktif.
Cara terpantas untuk hilangkan angin buruk:
Keluar berjalan-jalan, pasang radio dan menari.
Menjadi aktif adalah sangat baik untuk mengekalkan angin baik.
Yang ketiga ialah, memberikan perhatian.
Adakah anda memberikan perhatian terhadap perkara yang berlaku di seluruh dunia,
perubahan musim, orang di sekitar anda?
Adakah anda sedar apa yang berlaku dalam diri anda?
Berdasarkan banyak bukti terhadap keprihatinan,
terapi perilaku kognitif,
ia adalah sangat baik untuk kesejahteraan.
Yang keempat ialah, terus belajar.
Keberterusan adalah penting. Belajar seumur hidup.
Golongan tua yang terus belajar dan bersifat ingin tahu
lebih sihat berbanding mereka yang hilang sifat ingin tahu.
Ia tidak semestinya secara formal dan berkaitan dengan ilmu.
Ia lebih kepada sifat ingin tahu;
mungkin belajar masakan baru,
belajar alat muzik yang pernah dimainkan semasa kecil.
Terus belajar.
Dan yang terakhir ialah
aktiviti yang paling berlawanan dengan ekonomi:
Memberi.
Kemurahan hati, kebaikan, belas kasihan,
semua ini mengaktifkan
mekanisme ganjaran dalam otak kita.
Kita berasa senang hati apabila kita memberi.
Anda boleh lakukan eksperimen:
Berikan RM100 kepada 2 kumpulan orang.
Arahkan kumpulan pertama untuk belanjakan duit tersebut untuk diri sendiri
dan untuk kumpulan kedua, belanja untuk orang lain.
Ukur tahap kebahagiaan mereka di akhir hari.
Kumpulan yang belanja untuk orang lain adalah jauh lebih ceria
berbanding kumpulan yang belanja untuk diri sendiri.
Kelima-lima cara ini,
kami telah letakkan pada poskad sebegini.
Ia tidak menggunakan sumber bumi yang banyak.
Poskad ini tiada kandungan karbon.
Anda tidak perlukan banyak benda untuk lakukan 5 aktiviti tersebut.
Jadi, ia mampu dilakukan, iaitu
kebahagiaan tanpa menjejaskan bumi.
Martin Luther King,
pada malam sebelum kematiannya,
telah memberikan ucapan yang sungguh hebat.
Dia katakan, "Saya tahu, terdapat cabaran di depan,
mungkin terdapat masalah di depan,
tapi saya tidak takut. Saya tidak peduli.
Saya telah sampai ke "kemuncak gunung",
dan saya telah melihat kejayaan yang dijanjikan.
Dia seorang pengkhutbah.
Tapi saya percaya pergerakan alam sekitar,
malah komuniti perniagaan, kerajaan,
perlu pergi ke "kemuncak gunung",
dan ia perlu sentiasa berjaga-jaga
dan menyaksikan kejayaan yang dijanjikan,
atau melihat harapan,
dan ia perlu membina visi dunia
yang kita semua mahukan.
Bukan itu sahaja, kita perlu wujudkan perubahan besar
untuk mencapai visi tersebut,
dan ia perlu dijalani dengan melaksanakan perkara-perkara baik.
Manusia mahu kebahagiaan.
Capailah kebahagiaan ini melalui 5 cara tersebut.
Kita juga perlukan tanda peringatan
yang dapat memberi petunjuk kepada orang ramai,
mungkin sesuatu seperti Indeks Planet Bahagia.
Dengan ini, saya percaya bahawa
kita akan dapat bina sebuah planet yang kita mahu
di mana kebahagiaan tidak menjejaskan bumi.
(Tepukan)